title: "Pasaat"
text: "Pasaat ( \u201apasiare\u2018, \u201af\u00f6\u00f6rbitji\u2018) as en st\u00fcdagen winj uun a nuurdelk an s\u00fc\u00fcdelk troopen trinjam a hialer eerd. \u00dc\u00fcb a nuurdelk eerdheleft weit hi faan nuurduast, \u00fc\u00fcb a s\u00fc\u00fcdelk eerdheleft faan s\u00fc\u00fcduast. Uun a maden diartesken weit at bal goorei, det as det banertroopisk konwergens (ITC, faan ingelsk: inter-tropical convergence) of ekwatoriaal jipdrukr\u00f6n. A sialidj sai diar kalmen tu, faan frans\u00f6\u00f6sk calme of ingelsk calm = raueg, winjstal. Det as oober man en sm\u00e4\u00e4len strimel m\u00e4 \u00fcnseeker winj, diarf\u00f6r haa a sialidj uk di n\u00f6\u00f6m mallungen.\n\nUun a ferluup faan a juarstidjen waanert di pasaatwinj oober muar efter nuurden of efter s\u00fc\u00fcden. B\u00fctjen faan't pasaatregiuun weit \u00fc\u00fcb a eerd miast en waastwinj. Bi di auergung faan pasaat tu waastwinj as't uk flooksis winjstal, det san a hingstbreetjin an uk mallungen. Wan a siilskeb diar iar f\u00e4\u00e4stseeden haa an ei widjer kaam, skul's h\u00f6r hingster slaachte, auer det drankweeder knaap wurd, ferlicht komt di n\u00f6\u00f6m diar faan uf.\n\nKliimatologii"